ᱥᱩᱵᱷᱟᱥ ᱪᱚᱸᱫᱽᱨᱚ ᱵᱳᱥ
ᱥᱩᱵᱷᱟᱥ ᱪᱚᱸᱫᱽᱨᱚ ᱵᱳᱥ
ᱫᱤᱥᱚᱢ ᱟᱨ ᱡᱟ.ᱛᱤ ᱞᱟ.ᱜᱤᱫ ᱡᱟᱦᱟᱸᱭ ᱵᱤᱨᱵᱷᱟᱱᱴᱟ ᱠᱚ ᱟᱠᱚᱣᱟᱜ ᱡᱤᱣᱤᱵᱟ.ᱛᱤ ᱡᱩᱸᱰᱩᱡ ᱠᱟᱛᱮ ᱫᱤᱥᱚᱢ ᱠᱚ ᱢᱟᱨᱥᱟᱞ ᱦᱚᱴᱚ ᱟᱠᱟᱜᱼᱟ, ᱩᱱᱠᱩ ᱵᱷᱤᱛᱨᱤ ᱠᱷᱚᱱ ᱥᱩᱵᱷᱟᱥ ᱪᱚᱸᱫᱽᱨᱚ ᱵᱳᱥ ᱦᱚᱸ ᱢᱤᱫ ᱦᱚᱲ ᱾ ᱥᱤᱵᱟᱡᱤ ᱟᱨ ᱨᱟᱬᱟᱯᱨᱚᱛᱟᱯ ᱛᱤᱠᱤᱱ ᱞᱮᱠᱟ ᱜᱮ ᱱᱩᱭ ᱦᱚᱸ ᱢᱤᱫ ᱵᱷᱟᱨᱚᱛ ᱟᱭᱳᱭᱤᱡ ᱵᱤᱨ ᱵᱷᱟᱱᱴᱟ ᱦᱚᱯᱚᱱ ᱾ ᱥᱩᱵᱷᱟᱥ ᱞᱮᱠᱟᱱᱤᱡ ᱢᱤᱫ ᱥᱟᱱᱟᱢ ᱜᱩᱱ ᱛᱮ ᱥᱚᱝ ᱯᱮᱨᱮᱡ ᱦᱚᱯᱚᱱ ᱧᱟᱢ ᱠᱟᱛᱮ ᱵᱷᱟᱨᱚᱛ ᱨᱮᱭᱟᱜ ᱚᱛ ᱦᱟᱥᱟ ᱦᱚᱸ ᱠᱚᱯᱟᱲ ᱟᱱ ᱮ ᱢᱚᱱᱮᱜᱼᱟ ᱾ ᱩᱱᱤ ᱢᱟᱨᱟᱝ ᱵᱤᱨ ᱠᱚᱣᱟᱜ ᱡᱤᱭᱚᱱ ᱨᱮᱭᱟᱜ ᱡᱤᱭᱟ.ᱛ ᱠᱟ.ᱦᱱᱤ ᱞᱮᱠᱟᱛᱮ ᱥᱤᱧᱚᱛ ᱱᱟᱜᱟᱢ ᱨᱮ ᱡᱟᱭᱡᱩᱜᱽ ᱫᱤᱭᱟ.ᱣᱲᱟ ᱵᱟ.ᱛᱤ ᱞᱮᱠᱟ ᱡᱩᱞ ᱟᱠᱟᱭ ᱛᱟᱦᱮᱸᱱᱟ ᱾
ᱡᱟᱱᱟᱢ ᱟᱨ ᱜᱷᱟᱨᱚᱸᱡᱽ[ᱥᱟᱯᱲᱟᱣ | ᱯᱷᱮᱰᱟᱛ ᱥᱟᱯᱲᱟᱣ]
᱑᱘᱙᱗ ᱥᱟᱞᱮ ᱨᱮᱭᱟᱜ ᱡᱟᱱᱩᱣᱟᱨᱤ ᱒᱓ ᱢᱟᱺᱦᱤᱛ ᱦᱤᱞᱚᱜ ᱠᱚᱴᱚᱠ ᱨᱮᱭᱟᱜ ᱢᱤᱫ ᱩᱰᱤᱭᱟ. ᱵᱟᱡᱟᱨ ᱨᱮ ᱩᱱᱤ ᱫᱚᱭ ᱡᱟᱱᱟᱢ ᱞᱮᱱᱟ ᱾ ᱟᱡᱤᱡ ᱡᱟᱱᱟᱢ ᱵᱟᱵᱟ ᱡᱟᱱᱠᱤᱱᱟᱛᱷ ᱵᱳᱥ ᱠᱚᱴᱚᱠ ᱨᱤᱱᱤᱡ ᱢᱤᱫ ᱧᱩᱛᱩᱢᱟᱱ ᱩᱠᱤᱞ ᱮ ᱛᱟᱦᱮᱸ ᱠᱟᱱᱟ ᱾ ᱟᱡᱤᱡ ᱡᱟᱱᱟᱢ ᱟᱭᱳᱣᱟᱜ ᱧᱩᱛᱩᱢ ᱫᱚ ᱛᱟᱦᱮᱸ ᱠᱟᱱᱟ ᱯᱨᱚᱵᱷᱟᱵᱚᱛᱤ ᱫᱮᱵᱤ ᱾
ᱥᱮᱪᱮᱫ[ᱥᱟᱯᱲᱟᱣ | ᱯᱷᱮᱰᱟᱛ ᱥᱟᱯᱲᱟᱣ]
ᱟᱡᱟᱜ ᱜᱤᱫᱽᱨᱟ. ᱚᱠᱛᱚ ᱯᱩᱭᱞᱩ ᱥᱮᱪᱮᱫ ᱫᱚ ᱟᱸᱜᱽᱞᱳ ᱤᱱᱰᱤᱭᱟᱱ ᱟᱥᱲᱟ ᱨᱮ ᱮᱛᱚᱦᱚᱵ ᱞᱮᱱᱟ ᱾ ᱑᱙᱑᱓ ᱥᱟᱞᱮᱨᱮ ᱩᱱᱤ ᱛᱟᱱᱟᱞᱟ/ ᱢᱟᱴᱨᱤᱠ ᱵᱤᱱᱤᱰ ᱨᱮ ᱫᱚᱥᱟᱨ ᱴᱷᱟᱶ ᱟᱢᱮᱴ ᱠᱟᱛᱮᱭ ᱨᱟᱠᱟᱵ ᱮᱱᱟ ᱾ ᱱᱚᱶᱟ ᱛᱟᱭᱚᱢ ᱩᱱᱤ ᱠᱚᱞᱠᱟᱛᱟ ᱪᱟᱞᱟᱣ ᱠᱟᱛᱮ ᱯᱨᱮᱥᱤᱰᱮᱱᱥᱤ ᱵᱤᱨᱫᱟ.ᱜᱟᱲ ᱨᱮ ᱧᱩᱛᱩᱢ ᱮ ᱚᱞ ᱦᱚᱪᱚ ᱠᱮᱫ ᱛᱟᱭᱟ ᱾ ᱵᱟᱵᱟᱦᱟᱜ ᱩᱱᱩᱫᱩᱜ ᱞᱮᱠᱟᱛᱮ ᱩᱱᱤ ᱤᱸᱰᱤᱭᱟᱱ ᱥᱤᱵᱷᱤᱞ ᱥᱚᱨᱵᱤᱥ ᱨᱮ ᱡᱤᱛᱠᱟ.ᱨᱚᱜ ᱞᱟ.ᱜᱤᱫ ᱞᱚᱱᱰᱚᱱ ᱮ ᱪᱟᱞᱟᱣ ᱮᱱᱟ ᱾ ᱯᱟᱲᱦᱟᱣ ᱨᱮ ᱜᱟᱺᱦᱤᱨ ᱢᱚᱱᱮ ᱟᱞᱟᱭ ᱠᱟᱛᱮ ᱛᱩᱨᱩᱭ ᱪᱟᱸᱫᱚ ᱛᱟᱭᱚᱢ ᱩᱱᱤ ᱯᱩᱱᱟᱜ ᱴᱷᱟᱶ ᱟᱢᱮᱴ ᱠᱟᱛᱮ ᱟᱭᱤ. ᱥᱤ. ᱮᱥ. ᱵᱤᱱᱤᱰ ᱮ ᱯᱟᱥ ᱠᱮᱜᱼᱟ ᱾
ᱵᱟᱝᱼᱥᱚᱦᱚᱫ (Non-cooperation) ᱢᱤᱪᱷᱤᱞ ᱨᱮ ᱥᱮᱞᱮᱫ[ᱥᱟᱯᱲᱟᱣ | ᱯᱷᱮᱰᱟᱛ ᱥᱟᱯᱲᱟᱣ]
ᱤᱸᱜᱽᱞᱚᱸᱰ ᱠᱷᱚᱱ ᱨᱩᱣᱟ.ᱲ ᱠᱟᱛᱮ ᱩᱱᱤ ᱜᱟᱱᱫᱷᱤᱡᱤ ᱭᱟᱜ ᱧᱮᱞ ᱡᱚᱛᱚᱱ ᱨᱮ ᱪᱟ.ᱞᱩᱜ ᱠᱟᱱ ᱵᱟᱝᱼᱥᱚᱦᱚᱫ ᱢᱤᱪᱷᱤᱞ ᱨᱮᱭ ᱥᱮᱞᱮᱫ ᱮᱱᱟ ᱾ ᱱᱤᱭᱟ. ᱛᱟᱭᱚᱢ ᱥᱩᱵᱷᱟᱥ ᱟ.ᱛᱩᱼᱟ.ᱛᱩ ᱫᱟᱬᱟ ᱠᱟᱛᱮ ᱪᱮᱛᱮᱫᱤᱭᱟ., ᱢᱟᱪᱮᱛ, ᱪᱟ.ᱥᱤ, ᱩᱠᱤᱞ ᱟᱨ ᱥᱚᱨᱠᱟᱨ ᱠᱟ.ᱢᱤ ᱦᱚᱲ ᱠᱚ ᱯᱷᱩᱞᱜᱟ.ᱞ ᱢᱤᱪᱷᱤᱞ ᱨᱮ ᱥᱮᱞᱮᱫᱚᱜ ᱞᱟ.ᱜᱤᱫ ᱮ ᱫᱩᱼᱫᱮᱞᱟ ᱟᱫ ᱠᱚᱣᱟ ᱾ ᱑᱙᱒᱓ ᱥᱟᱞᱮᱨᱮ
ᱪᱤᱛᱚᱨᱚᱸᱡᱚᱱ ᱟᱜ ᱟᱺᱜᱤᱵᱷᱟᱨ ᱨᱮ ᱥᱣᱚᱨᱟᱡᱣᱚ ᱯᱟᱨᱴᱤ ᱛᱷᱟᱯᱚᱱ ᱮᱱᱟ ᱾ ᱱᱚᱶᱟ ᱯᱟᱨᱴᱤ ᱨᱮᱭᱟᱜ ᱯᱩᱭᱞᱩ ᱟᱺᱜᱤᱵᱷᱟᱨ ᱫᱚ ᱥᱩᱵᱷᱟᱥ ᱮ ᱦᱟᱛᱟᱣ ᱠᱮᱜᱼᱟ ᱾
ᱠᱟᱢᱠᱟᱡᱽᱨᱮ ᱡᱤᱭᱚᱱ[ᱥᱟᱯᱲᱟᱣ | ᱯᱷᱮᱰᱟᱛ ᱥᱟᱯᱲᱟᱣ]
ᱥᱩᱵᱷᱟᱥ ᱫᱚ ᱢᱤᱫ ᱵᱤᱨ ᱠᱚᱲᱟ ᱦᱚᱯᱚᱱ ᱮ ᱛᱟᱦᱮᱸ ᱠᱟᱱᱟ ᱾ ᱵᱟᱝ ᱥᱚᱦᱚᱫ ᱢᱤᱪᱷᱤᱞ ᱨᱮ ᱥᱮᱞᱮᱫ ᱠᱟᱛᱮ ᱩᱱᱤ ᱟ.ᱰᱤ ᱫᱷᱟᱣ ᱵᱤᱲᱤ ᱨᱮᱦᱚᱸᱭ ᱛᱟᱦᱮᱸ ᱟᱠᱟᱱᱟ ᱾ ᱤᱸᱜᱽᱨᱟ.ᱡᱽ ᱠᱚ ᱱᱚᱶᱟ ᱫᱤᱥᱚᱢ ᱠᱷᱚᱱ ᱞᱟᱜᱟ ᱰᱤᱜᱽᱞᱟ.ᱣ ᱞᱟ.ᱜᱤᱫ ᱠᱚ ᱛᱮᱠᱷᱟᱱ ᱩᱱᱠᱩ ᱥᱟᱶ ᱫᱚ ᱢᱟᱭᱟᱢ ᱞᱤᱸᱜᱤᱱ ᱦᱩᱞ ᱞᱟ.ᱠᱛᱤᱜ ᱠᱟᱱᱟ, ᱱᱚᱶᱟ ᱩᱱᱤ ᱚᱱᱛᱚᱨ ᱨᱮ ᱦᱩᱫᱤᱥ ᱦᱮᱡ ᱟᱫᱮᱭᱟ ᱾ ᱜᱟᱸᱫᱷᱤᱡᱤ ᱟᱨ ᱮᱴᱟᱜ ᱠᱩᱜ ᱥᱟᱶ ᱦᱚᱸ ᱜᱟᱞᱚᱪᱜᱚᱴᱟ ᱠᱟᱛᱮ ᱥᱮᱱᱟ ᱠᱚ ᱤᱫᱤ ᱠᱟᱛᱮ ᱢᱤᱫ ᱯᱟ.ᱭᱠᱚ ᱠᱚᱣᱟᱜ ᱜᱟᱫᱮᱞ ᱮ ᱵᱮᱱᱟᱣ ᱠᱮᱜᱼᱟ ᱾ ᱱᱚᱶᱟ ᱨᱮᱭᱟᱜ ᱟᱺᱜᱤᱵᱷᱟᱨ ᱫᱚ ᱟᱡ ᱜᱮᱭ ᱦᱟᱛᱟᱣ ᱠᱮᱜᱼᱟ ᱾ ᱟᱡᱟᱜ ᱟᱞᱟᱭ, ᱟᱴᱠᱟᱣ ᱛᱟᱦᱮᱸᱱ, ᱟᱨ ᱵᱤᱱ ᱞᱟᱸᱜᱟ ᱠᱟ.ᱢᱤ ᱩᱱᱤ ᱡᱟ.ᱛᱤ ᱢᱮᱞᱟᱝᱠᱤ ᱨᱮ ᱢᱤᱫ ᱵᱤᱨ ᱵᱷᱟᱱᱴᱟ ᱞᱮᱠᱟ ᱛᱮᱭ ᱛᱷᱟᱯᱚᱱ ᱠᱮᱫᱮᱭᱟ ᱾ ᱟ.ᱰᱤ ᱴᱷᱟᱶᱨᱮ ᱥᱚᱵᱷᱟ ᱥᱮᱱᱮᱞᱮᱫ ᱫᱚᱦᱚ ᱠᱟᱛᱮ ᱤᱸᱜᱽᱨᱮᱡᱽ ᱥᱚᱨᱠᱟᱨ ᱵᱤᱨᱩᱫᱷᱨᱮ ᱥᱮᱸᱜᱮᱞ ᱧᱩᱨᱩᱜ ᱠᱟᱱ ᱞᱮᱠᱟ ᱡᱩᱞᱩᱜ ᱟᱲᱟᱝ ᱛᱮ ᱜᱟᱞᱚᱪ ᱮ ᱮᱢ ᱠᱮᱜᱼᱟ ᱾ ᱱᱚᱶᱟ ᱧᱮᱞᱛᱮ ᱤᱸᱜᱽᱨᱮᱡᱽ ᱥᱚᱨᱠᱟᱨ ᱩᱱᱤ ᱦᱟ.ᱲᱤ ᱠᱟᱛᱮ ᱡᱤᱦᱚᱞ ᱨᱮᱭ ᱥᱟᱸᱵᱟᱣ ᱠᱟᱫᱮᱭᱟ ᱾ ᱞᱮᱛᱟᱲᱼᱞᱮᱛᱟᱲ ᱟᱡᱟᱜ ᱡᱤᱦᱚᱞ ᱦᱩᱭᱩᱜ ᱠᱟᱱ ᱠᱷᱟ.ᱛᱤᱨ ᱟᱡᱟᱜ ᱦᱚᱲᱢᱚ ᱨᱮ ᱵᱟ.ᱲᱤᱡ ᱚᱨᱥᱚᱝ ᱯᱟᱲᱟᱣ ᱮᱱᱟ ᱾ ᱚᱱᱟᱛᱮ ᱛᱤᱠᱪᱷᱟ. ᱦᱚᱪᱚᱜ ᱞᱟ.ᱜᱤᱫ ᱥᱣᱤᱡᱚᱨᱞᱟᱸᱰ ᱮ ᱪᱟᱞᱟᱣ ᱮᱱᱟ ᱾ ᱚᱸᱰᱮ ᱛᱟᱦᱮᱸᱱ ᱚᱠᱛᱚᱨᱮ ᱩᱱᱤ ᱱᱟᱯᱟᱭ ᱠᱟᱛᱮ ᱫᱤ ᱤᱱᱰᱤᱭᱟᱱ ᱥᱴᱨᱚᱜᱚᱞ ᱯᱚᱛᱚᱵ ᱮ ᱚᱞᱼᱛᱚᱞ ᱞᱮᱜᱼᱟ ᱾ ᱑᱙᱓᱗ ᱥᱟᱞᱮᱨᱮ ᱩᱱᱤ ᱵᱷᱟᱨᱚᱛ ᱮ ᱨᱩᱣᱟ.ᱲ ᱦᱮᱡ ᱮᱱᱟ ᱾ ᱤᱱᱟ.ᱜ ᱛᱮᱫᱚ ᱩᱱᱤ ᱵᱷᱟᱨᱚᱛ ᱨᱮ ᱧᱩᱛᱩᱢᱟᱱ ᱱᱮᱛᱟ ᱞᱮᱠᱟᱛᱮ ᱩᱯᱨᱩᱢ ᱮ ᱧᱟᱢ ᱦᱩᱭ ᱠᱮᱜᱼᱟ ᱾ ᱑᱙᱓᱘ ᱥᱟᱞᱮᱨᱮ ᱦᱚᱠᱯᱩᱨ ᱨᱮ ᱜᱚᱴᱷᱚᱱ ᱞᱮᱱ ᱠᱚᱸᱜᱨᱮᱥ ᱜᱟᱫᱮᱞ ᱨᱮ ᱟ.ᱜᱩᱣᱟ.ᱱ ᱞᱮᱠᱟᱛᱮᱭ ᱵᱟᱪᱷᱚᱱ ᱮᱱᱟ ᱾ ᱛᱨᱤᱯᱩᱨᱟ ᱨᱮ ᱑᱙᱓᱙ ᱥᱟᱞᱮᱨᱮ ᱫᱚᱥᱟᱨ ᱫᱷᱟᱣ ᱞᱟ.ᱜᱤᱫ ᱥᱚᱵᱷᱟᱯᱚᱛᱤ ᱭᱟᱜ ᱢᱟ.ᱪᱤᱭ ᱥᱟᱡᱟᱣ ᱥᱚᱵᱷᱟ ᱠᱮᱜᱼᱟ ᱾ ᱱᱤᱭᱟ. ᱵᱷᱤᱛᱨᱤ ᱨᱮ ᱜᱟᱸᱫᱷᱤᱡᱤ ᱟᱨ ᱮᱴᱟᱜ ᱠᱩᱜ ᱥᱟᱶ ᱟ.ᱰᱤ ᱜᱟᱺᱦᱤᱨ ᱛᱮ ᱟᱯᱟᱲᱤᱥ ᱦᱩᱭ ᱮᱱᱟ ᱾ ᱡᱟᱦᱟᱸ ᱠᱷᱟ.ᱛᱤᱨ ᱤᱱᱟ. ᱥᱮᱨᱢᱟ ᱜᱮ ᱩᱱᱤ ᱠᱚᱸᱜᱨᱮᱥ ᱥᱚᱵᱷᱟᱯᱚᱛᱤ ᱠᱷᱚᱱ ᱥᱟᱦᱟᱭ ᱦᱟᱛᱟᱣ ᱠᱮᱜᱼᱟ ᱾ ᱱᱚᱶᱟ ᱛᱟᱭᱚᱢ ᱩᱱᱤ ᱯᱷᱚᱨᱣᱟᱰ ᱵᱞᱚᱠ ᱧᱩᱛᱩᱢᱟᱱ ᱢᱤᱫ ᱜᱟᱫᱮᱞ ᱮ ᱜᱚᱴᱷᱚᱱ ᱠᱮᱜᱼᱟ ᱾
ᱦᱟᱯᱛᱟᱠᱤᱭᱟ. ᱯᱷᱚᱨᱣᱟᱰ ᱵᱞᱚᱠ ᱵᱮᱣᱨᱟ ᱥᱟᱠᱟᱢ ᱨᱮᱭᱟᱜ ᱢᱤᱫ ᱚᱱᱚᱞ ᱠᱷᱟ.ᱛᱤᱨ ᱑᱙᱔᱐ ᱥᱟᱞᱮᱨᱮ ᱥᱩᱵᱟᱥ ᱫᱚ ᱵᱤᱪᱟ.ᱨ ᱟᱠᱷᱲᱟᱨᱮ ᱚᱱᱟ ᱨᱮᱭᱟᱜ ᱠᱟᱨᱚᱱ ᱞᱟ.ᱭ ᱦᱩᱭ ᱟᱫᱮ ᱛᱟᱦᱮᱸᱫ ᱾ ᱠᱩᱞᱤ ᱠᱩᱯᱩᱞᱤ ᱠᱷᱟ.ᱛᱤᱨ ᱡᱟᱢᱤᱱ ᱨᱮᱭ ᱛᱟᱦᱮᱸ ᱠᱟᱱ ᱵᱮᱲᱟᱨᱮ ᱩᱱᱤ ᱠᱚᱞᱠᱟᱛᱟ ᱨᱮ ᱢᱮᱱᱟᱜ ᱟᱡᱟᱜ ᱵᱟᱥᱟ ᱴᱷᱟᱶ ᱠᱷᱚᱱ ᱮ ᱟᱫ ᱞᱮᱱᱟ ᱾ ᱛᱟᱲᱟᱢ ᱠᱟᱛᱮ ᱠᱟᱵᱩᱞ ᱨᱮ ᱥᱮᱴᱮᱨᱚᱜ ᱞᱟ.ᱜᱤᱫ ᱮ ᱥᱟᱦᱟᱥ ᱞᱮᱜᱼᱟ ᱾ ᱤᱱᱟ. ᱛᱟᱭᱚᱢ ᱩᱱᱤ ᱥᱮᱱᱴᱨᱟᱞ ᱮᱥᱤᱭᱟ ᱟᱨ ᱢᱚᱥᱠᱚ ᱥᱮᱫᱛᱮ ᱡᱚᱨᱢᱟᱱᱤ ᱨᱮᱭᱟᱜ ᱨᱟᱡᱽᱜᱟᱲ ᱵᱚᱨᱞᱤᱱ ᱨᱮᱭ ᱥᱮᱴᱮᱨ ᱞᱮᱱᱟ ᱾ ᱚᱸᱰᱮ ᱩᱱᱤ ᱱᱟᱡᱤ ᱥᱚᱨᱠᱟᱨᱟᱜ ᱜᱚᱲᱚ ᱥᱚᱦᱚᱫ ᱛᱮ ᱥᱤᱧᱚᱛᱤᱭᱟ. ᱯᱟᱭᱠᱚ ᱠᱚ ᱤᱫᱤ ᱠᱟᱛᱮ ᱤᱸᱜᱽᱨᱟ.ᱡᱽ ᱠᱚᱣᱟᱜ ᱵᱤᱨᱩᱫᱷᱨᱮ ᱟᱡᱟᱫᱽ ᱦᱤᱸᱫᱽ ᱧᱩᱛᱩᱢᱟᱱ ᱢᱤᱫ ᱯᱟᱭᱠᱚ ᱜᱟᱫᱮᱞ ᱮ ᱜᱚᱲᱦᱚᱱ ᱠᱮᱜᱼᱟ ᱾ ᱫᱚᱥᱟᱨ ᱡᱮᱜᱮᱛ ᱦᱩᱞᱨᱮ ᱱᱟᱡᱤ ᱥᱚᱨᱠᱟᱨ ᱫᱚ ᱤᱸᱜᱽᱨᱟ.ᱡᱽ ᱨᱤᱱ ᱢᱤᱫ ᱵᱟ.ᱭᱨᱤᱭ ᱛᱟᱦᱮᱸ ᱠᱟᱱᱟ ᱾ ᱚᱱᱟ ᱠᱷᱟ.ᱛᱤᱨ ᱡᱚᱨᱢᱟᱱᱤ ᱯᱟᱦᱴᱟ ᱠᱷᱚᱱ ᱯᱟᱞᱮ ᱜᱮᱞ ᱤᱨᱟ.ᱞ ᱜᱮᱥᱟᱭ ᱜᱟᱱ ᱥᱤᱧᱚᱛᱤᱭᱟ. ᱯᱟᱭᱠᱚ ᱦᱩᱞ ᱨᱮᱭᱟᱜ ᱛᱚᱦᱚᱨ ᱟᱨ ᱦᱟ.ᱛᱤᱭᱟ.ᱨ ᱵᱮᱵᱷᱟᱨ ᱞᱟ.ᱜᱤᱫ ᱥᱮᱪᱮᱫ ᱠᱚ ᱟᱢᱮᱴ ᱠᱮᱜᱼᱟ ᱾
᱑᱙᱔᱓ ᱥᱟᱞᱮᱨᱮ ᱥᱩᱵᱷᱟᱥ ᱢᱤᱫ ᱡᱚᱨᱢᱟᱱ ᱞᱟ.ᱣᱠᱟ. ᱨᱮ ᱫᱚᱦᱲᱟ ᱛᱮ ᱟᱨᱦᱚᱸ ᱫᱚᱨᱮᱭᱟ ᱨᱮ ᱢᱤᱫ ᱵᱤᱯᱚᱫᱽ ᱛᱮ ᱯᱮᱨᱮᱡ ᱟᱠᱟᱱ ᱦᱚᱨ ᱮ ᱥᱟᱺᱜᱷᱟᱨ ᱠᱮᱜᱼᱟ ᱾ ᱵᱷᱟᱨᱚᱛ ᱢᱟᱦᱟ ᱥᱟᱜᱚᱨ ᱨᱮ ᱢᱤᱫ ᱡᱟᱯᱟᱱᱤ ᱡᱟᱦᱟᱡᱽ ᱟᱡ ᱮ ᱛᱟᱺᱜᱤ ᱞᱮᱫᱮᱭᱟ ᱾ ᱩᱱᱤ ᱱᱟᱯᱟᱭ ᱛᱮ ᱥᱤᱸᱜᱟᱯᱩᱨ ᱨᱮᱭ ᱥᱮᱴᱮᱨ ᱮᱱᱟ ᱾ ᱚᱸᱰᱮ ᱩᱱᱤ ᱡᱟᱯᱟᱱᱟᱜ ᱜᱚᱲᱚ ᱥᱚᱦᱚᱫ ᱫᱟᱨᱟᱭ ᱛᱮ ᱟᱡᱟᱫᱽ ᱦᱤᱸᱫᱽ ᱧᱩᱛᱩᱢᱟᱱ ᱫᱟᱲᱮ ᱛᱮ ᱯᱮᱨᱮᱡ ᱥᱮᱱᱟᱵᱟ.ᱦᱤᱱᱤᱭ ᱛᱤᱸᱜᱩ ᱠᱮᱜᱼᱟ ᱾ ᱱᱚᱶᱟ ᱛᱟᱭᱚᱢ ᱱᱩᱠᱩ ᱥᱮᱱᱟᱵᱟ.ᱦᱤᱱᱤ ᱟᱡᱟᱜ ᱟ.ᱭᱩᱨ ᱛᱮ ᱵᱷᱟᱨᱚᱛ ᱨᱮᱭᱟᱜ ᱮᱛᱚᱢᱼᱥᱟᱢᱟᱝ ᱥᱮᱦᱮᱫ ᱠᱷᱚᱱ ᱫᱤᱞᱞᱤ ᱥᱮᱫ ᱠᱚ ᱨᱮᱞᱟᱣ ᱮᱱᱟ ᱾ ᱩᱱᱠᱩ ᱫᱚ ᱢᱚᱬᱤᱯᱩᱨ ᱨᱮᱭᱟᱜ ᱤᱢᱯᱷᱟᱞ ᱫᱷᱟ.ᱵᱤᱡ ᱠᱚ ᱯᱟᱨᱚᱢ ᱦᱩᱭ ᱞᱮᱱᱟ, ᱤᱠᱷᱟ.ᱱ ᱡᱟᱯᱟᱱᱤᱭᱟ.ᱫᱚ ᱤᱸᱜᱽᱨᱟ.ᱡᱽ ᱠᱚ ᱥᱟᱶ ᱦᱩᱞ ᱨᱮᱠᱚ ᱦᱟᱨᱟᱣ ᱮᱱ ᱠᱷᱟᱱ ᱩᱱᱠᱩ ᱥᱟᱶ ᱠᱚ ᱯᱮᱲᱟᱭᱮᱱᱟ ᱾ ᱡᱟᱦᱟᱸ ᱠᱷᱟ.ᱛᱤᱨ ᱥᱩᱵᱷᱟᱥ ᱵᱳᱥ ᱫᱚ ᱟᱨ ᱡᱟᱯᱟᱱᱤᱭᱟ. ᱯᱟᱦᱴᱟ ᱠᱷᱚᱱ ᱜᱚᱲᱚ ᱵᱟᱭ ᱧᱟᱢ ᱞᱮᱜᱼᱟ ᱾
ᱱᱚᱶᱟ ᱛᱟᱭᱚᱢ ᱑᱙᱔᱕ ᱥᱟᱞᱮᱨᱮ ᱢᱤᱫ ᱡᱚᱴᱟᱣ ᱦᱚᱨᱤᱵᱩᱨ ᱨᱮᱦᱢᱟᱱ ᱥᱟᱶ ᱢᱤᱫ ᱩᱰᱟ.ᱣᱜ ᱜᱟ.ᱰᱤ ᱛᱮ ᱴᱳᱠᱤᱳ ᱠᱤᱱ ᱥᱮᱱᱚᱜ ᱠᱟᱱ ᱛᱟᱦᱮᱸᱱ, ᱤᱠᱷᱟ.ᱱ ᱦᱚᱨ ᱨᱮ ᱯᱷᱚᱢᱳᱡᱟ ᱫᱤᱯᱚ ᱨᱮ ᱩᱰᱟ.ᱣᱜ ᱜᱟ.ᱰᱤ ᱢᱤᱫ ᱮᱴᱠᱮᱴᱚᱬᱮᱭ ᱥᱟᱢᱟᱝ ᱠᱮᱜᱼᱟ ᱾ ᱱᱮᱛᱟᱡᱤᱭᱟᱜ ᱢᱩᱪᱟ.ᱫ ᱡᱤᱭᱚᱱ ᱱᱟᱜᱟᱢ ᱫᱚ ᱱᱤᱛᱚᱜ ᱫᱷᱟ.ᱵᱤᱡ ᱦᱚᱸ ᱥᱤᱧᱚᱛᱤᱭᱟ. ᱠᱚᱴᱷᱮᱱ ᱫᱚ ᱥᱟ.ᱨᱤ ᱛᱮᱫ ᱫᱚ ᱯᱚᱴᱚᱢ ᱠᱟᱛᱮ ᱜᱮ ᱛᱟᱦᱮᱸ ᱫᱚᱦᱚ ᱭᱮᱱᱟ ᱾
sat_Olck sat_Olck sat_Olck sat_Olck sat_Olck sat_Olck sat_Olck sat_Olck sat_Olck sat_Olck sat_Olck sat_Olck sat_Olck sat_Olck sat_Olck